खेल हेर्न नपाउँदा ओलम्पिक नै खल्लो : राजदूत राणा
जपानको लागि नेपाली राजदूत प्रतीभा राणाले कोरोना भाइरसको महामारीको कारण नेपाली खेलाडीको प्रदर्शन प्रत्यक्ष हेर्न नपाउँदा खल्लो महसुस भएको बताएकी छन् । निर्माणाधीन आयोजना स्थलको भ्रमण गरेर पनि त्यहाँ भइरहेका खेल टेलिभिजनमै हेर्नुपरेकोले ओलम्पिक नै ‘महा खल्लो’ भएको उनले बताइन् ।
टोकियो — जपानको लागि नेपाली राजदूत प्रतीभा राणाले कोरोना भाइरसको महामारीको कारण नेपाली खेलाडीको प्रदर्शन प्रत्यक्ष हेर्न नपाउँदा खल्लो महसुस भएको बताएकी छन् । निर्माणाधीन आयोजना स्थलको भ्रमण गरेर पनि त्यहाँ भइरहेका खेल टेलिभिजनमै हेर्नुपरेकोले ओलम्पिक नै ‘महा खल्लो’ भएको उनले बताइन् ।राजदूत राणाले भनिन्, ‘मलाई अति धेरै खल्लो लागेको छ । किनभने यो ओलम्पिकको तयारी देखाउन हामी राजदूतहरूलाई जापान सरकारले लगेर त्यहाँ (आयोजना स्थल) मा ओलम्पिक भिलेज बन्दैछ, ठुल्ठूला ब्रिज (पुल) बन्दैछ, स्टेडियम बन्दैछ भनेर दिनभरि नै कार्यक्रम बनाएर घुमाएको थियो । तर, अहिले आउँदा त हामीलई पनि निम्तो छैन रे ! किन छैन भन्दा त हेड अफ स्टेट (राज्यको प्रमुख) मात्रै एम्बासडर रे ! अरु कोही पनि छैन रे ! अब रंगशाला गएर हेर्न नपाउने भएपछि मैले त टिभीबाट ओलम्पिक हेरिरहेकी छु । यो खल्लो होइन, महा खल्लो हो ।’राष्ट्रिय खेलकुद परिषद् र नेपाल ओलम्पिक कमिटीका पदाधिकारीसँग टोकियोस्थित आफ्नै निवासमा भएको भेटमा राजदूत राणाले भनिन्, 'मेरो परिवारकै मान्छे पनि आए, साथीहरू आए । तर, ओलम्पिक भिलेजमा ‘बबल’ (बाहिर निस्कन र भेटघाट गर्न नपाउने) मा राखेएको रहेछ । भेट्नै नपाउने रहेछ । मैले कसलाई पनि भेट्न पाइनँ । त्यसैले, असाध्यै खल्लो भएको छ ।’ टोकियोमा भइरहेको ३२ औं गृष्मकालीन ओलम्पिकमा चार खेलमा ५ नेपाली खेलाडी सहभागी थिए । उनीहरू प्रतिस्पर्धा गरेपछि घर फर्किसकेका छन् ।‘आफ्नो भनेपछि टाढाबाट हेर्दा पनि केही गर्छजस्तो लाग्दोरहेछ,’ नेपाली खेलाडीको प्रदर्शनलाई टेलिभिजनमा हेरेका राजदूत राणाले भनिन्, ‘सबैमा नभए पनि स्वीमिङ र सुटिङमा केही होला कि भन्ने थियो । हेर्‍यो हेर्‍यो तर आफ्नो मनमा केही नभएको जस्तो हुन्छ नि छिस्स भएजस्तो । त्यस्तै भयो ।’ नेपालमा खेलाडीलाई खासै सुविधा नभएकोबारे पनि बोलिन्, ‘तीन जनाले आफ्नो नेसनल रेकर्ड राख्नुभयो । विचरा उहाँहरूले जति गर्नुभयो धेरै गर्नुभएजस्तो लाग्छ । अरु देशमा कति ट्रेनिङ हुन्छ, सहयोग हुन्छ । त्यो किसिमको वातावरण नेपालमा छैन । जति गर्नुभयो व्यक्तिगत प्रयासमै गर्नुभयो । त्यसैले नेसनल रेकर्ड गरेर राम्रो गर्नुभयो ।’स्वीमर गौरिका सिंह, अलेक्जेन्डर गाडेगार्ड शाह र सुटिङकी कल्पना परियारले आफ्नै नाममा रहेका राष्ट्रिय कीर्तिमानलाई टोकियो ओलम्पिक २०२० मा सुधार गरेका थिए । तैपनि उनीहरूको चुनौत प्रारम्भिक चरणमै समाप्त भएको थियो । जुडोकी सोनिया भट्ट पहिलो खेलमै रुसकी इरिनाविरुद्ध हारिन् भने एथलेटिक्सकी सरस्वती चौधरी महिला १ सय मिटर दौडको प्रारम्भिक चरणका हिटबाटै बाहिरिएकी थिइन् ।आयोजकको प्रशंसाचार वर्षे कार्यकाल पूरा भएपछि थप समयको अवसर पाएकी राजदूत राणाले महामारीले एक वर्ष धकेलिएको टोकियो ओलम्पिकको आयोजनालाई लिएर जापान सरकारको प्रसंशा गरिन् । उनले भनिन्, ‘यस्तो अप्ठ्यारो अवस्थामा पनि जापानले ओलम्पिक आयोजना गर्‍यो । उसले थुप्रै पदक पनि पायो । जापान सरकारलाई सलाम नै गर्नुपर्छ । धेरै जनताा विपक्षमा हुँदा पनि आयोजना गर्‍यो । उसले नगर्न पनि सक्थ्यो । तर, गर्‍यो (ओलम्पिक आयोजना) राम्रो भयो । सफल पनि भयो ।’ जापानले अर्बौं डलर लगानी गरेको यो ओलम्पिक ८ साउनमा सुरु भएको थियो । ३३ खेलमा ११ हजार बढी खेलाडीको प्रतिस्पर्धासँगै यसको समापन २४ साउनमा हुनेछ ।